Drie 'stropers' vas | Maroela Media
Drie vermeende renosterstropers is Dinsdagmiddag deur die Limpopo-polisie in hegtenis geneem toe hulle glo op pad was om 'n renoster te onthoring.
Kol. Ronel Otto, 'n polisiewoordvoer, sê die verdagtes is Dinsdagmiddag in die Majeje-omgewing van Namakgale, naby Phalaborwa, in hegtenis geneem. "Die polisie het inligting opgevolg van 'n verdagte voertuig met drie insittendes. 'n Goeie beskrywing van die voertuig, 'n groen Toyota Corolla, is deurgegee en die polisie het 'n padblokkade in die gebied opgestel," het Otto gesê.
Die polisie het die voertuig opgemerk en van die pad af getrek. Die voertuig is deursoek en 'n 303-jaggeweer met 'n knaldemper en ammunisie is gevind. Die polisie het ook beslag gelê op 'n byl en die verdagtes se voertuig. Die verdagtes is onderskeidelik 20, 32 en 43 jaar oud.